Lade (etnoloogia)
Lade (läänemurdes laed, keskmurdes laeted, lõunaeesti murdes tapa(n), mulgi murdes ladermu) oli etnoloogias vardaga või koodiga peksmiseks, ka pahmamiseks rehealuse põrandale laotatud viljakiht. Ladeks asetati lahtiseotud rukkivihud põrandale pikkade ridadena, kahe rea viljapead vastamisi ülestikku. Saartel ja Kagu-Eestis asetati vihud ringselt, kahe ringi viljapead vastamisi. Suvivili laotati 0,5–1,0 meetri paksuse kihina, mida nimetati pahmas, ringselt või ovaalselt. Tänapäeval nimetatakse ladeks ka rõhtsalt, mõnikord kihiti kuhugi kuhjunud või kuhjatud ainet, materjali, esemeid jne.